Springs-gruwelhuis: Ouers hoor dán hul lot | Maroela Media
Die pa kom by die trappe die hof binnegestap (14 Augustus 2018). Foto: Phillip Bruwer
Die verhoor van die 39-jarige man en sy 39-jarige vervreemde vrou wat teregstaan op 'n reeks aanklagte as deel van die sogenaamde Springs-gruwelhuis-hofsaak het Dinsdag in die Pretoria-hooggeregshof hervat.
Die staat en die regsverteenwoordigers van die man en die vrou, wie se name nie genoem mag word nie om die identiteite van hul kinders te beskerm, het almal hul slotbetoë voor regter Eben Jordaan ingedien.
Jordaan het aangedui dat hy reeds aan sy uitspraak begin werk het en dat dit byna afgehandel is. Die hofverrigtinge is tot Donderdag uitgestel wanneer Jordaan uitspraak sal lewer.
Die man, 'n sakeman van die Oos-Rand, is in 2014 in hegtenis geneem nadat hy glo sy vrou en vyf kinders jare lank gemartel en mishandel het en hulle sedert 2005 as "gyselaars" in die sogenaamde gruwelhuis in Springs aangehou het. Die vrou is later ook in hegtenis geneem en daarvan aangekla dat sy 'n medepligtige in die mishandeling en marteling van die kinders was. Sy het ook glo, soos haar man, nie toegesien dat die kinders skool bywoon nie.
Die man is in hegtenis geneem toe sy seun in Mei 2014, toe 11 jaar oud, daarin kon slaag om uit die huis te ontsnap. Hy het hulp by bure gaan soek en dié het die polisie ontbied.
Die ma en pa staan sedertdien op aanklagte tereg wat verband hou met die beweerde mishandeling en verwaarlosing van hul vyf kinders, poging tot moord van hul oudste, wat erg aangerand is nadat hy "ontsnap" het, en dwelmsmokkelary. Die kinders was in hierdie tydperk tussen twee en 16 jaar oud.
Die vrou het onskuldig gepleit op al die aanklagte teen haar. Die man het slegs skuld beken op een van die 22 aanklagte teen hom deur te erken hy het met die polisie se ondersoek ingemeng. Die ma sou aanvanklik 'n staatsgetuie wees, maar wou toe nie teen haar man getuig nie.
Hoekom noem julle elke keer dat dit sy 'vervreemde vrou' is? Hulle het dan saam in die huis gebly net voor hulle gearresteer was. Hulle is dan in aanhouding van toe af.